33. ΠΡΟΕΔΡΙΚΟ ΔΙΑΤΑΓΜΑ υπ’αριθ.326 της 24 Σεπτ.-1 Οκτ.2001 (ΦΕΚ Α΄218) Τήρηση πρακτικών των συζητήσεων στα Πρωτοδικεία της Χώρας με φωνοληψία. ΄Εχovτας υπόψη: 1. Τις διατάξεις: α) τoυ άρθρoυ 256 παρ. 1 και 3 του Κώδικα Πολιτικής Δικονομίας, β) του άρθρου 29 Α΄ του Ν. 1558/1985 "Κυβέρνηση και Κυβερνητικά όργανα" (Α΄ 137), όπως προστέθηκαν με το άρθρο 27 του Ν. 2081/1992 (Α΄ 154) και τροποποιήθηκαν με το άρθρο 1, παρ. 2, εδ. α΄ του Ν. 2469/1997 (Α΄ 38)  2. Την αριθ. 27081/ΔΙΟΕ 540 (Β΄ 970) απόφαση του Πρωθυπουργού και Υπουργού Εθνικής Οικονομίας "Καθορισμός αρμοδιοτήτων των Υφυπουργών Εθνικής Οικονομίας". 3. Την από 22 Μαΐου 2001 απόφαση του Υφυπουργού Εθνικής Οικονομίας με την οποία εγκρίθηκε η ένταξη στο Πρόγραμμα Δημοσίων Επενδύσεων έτους 2001 και καθορίστηκαν τα οικονομικά στοιχεία της Συλλογικής Απόφασης (Σ.Α) 020 ΤΡΟΠ Ο, του έργου με Κωδικό 2120000  "Τήρηση πρακτικών των συνεδριάσεων στα πολυμελή πρωτοδικεία της χώρας με το σύστημα μαγνητοφώνησης και απομαγνητοφώνησης". 4. Το γεγονός ότι με το παρόν διάταγμα το μέγεθος της δαπάνης που προκαλείται είναι το αναγραφόμενο στην ανωτέρω υπό 3 υπουργική απόφαση χρηματικό ποσό των 3.750.000.000 δραχμών, το οποίο κατανέμεται κατά οικονομικά έτη σε 500.000.000 δραχμές για το έτος 2001 και ανά 812.500.000 δραχμές για τα έτη 2002, 2003, 2004 και 2005, η οποία αντιμετωπίζεται από πιστώσεις του Προγράμματος Δημοσίων Επενδύσεων με ειδικό φορέα του Προϋπολογισμού κατά την υπό 3 υπουργική απόφαση το Υπουργείο Δικαιοσύνης και Κωδικό Αριθμό Εξόδου (ΚΑΕ) 17-960-8200, από τον οποίο πρόκειται να καλυφθεί η εν λόγω δαπάνη. 5. Την 540/2001 γνωμοδότηση του Συμβουλίου της Επικρατείας, μετά από πρόταση του Υπουργού Δικαιοσύνης και του Υφυπουργού Εθνικής Οικονομίας, απoφασίζoυμε: Άρθρ.-1.-Ενώπιον των Πρωτοδικείων εφαρμόζεται και το σύστημα τήρησης πρακτικών των συζητήσεων με φωνοληψία. Άρθρ.2.-Η φωνοληπτική τήρηση των πρακτικών γίνεται από το Γραμματέα του Δικαστηρίου και υπό τις οδηγίες του Δικαστή που διευθύνει τη συζήτηση με μαγνητοφώνηση και απομαγνητοφώνηση ή άλλες τεχνικές φωνοληψίας που διενεργούνται με τη χρήση κατάλληλων μηχανικών μέσων και, εφόσον παρίσταται αναγκαίο, με τη συνδρομή βοηθητικού προσωπικού. Άρθρ. 3.-Οι υλικοί φορείς του ήχου (ψηφιακοί δίσκοι, κασέτες κλπ) παράγονται, με την ενσωμάτωση του ήχου, σε ένα πρωτότυπο το οποίο φυλάσσεται στο αρχείο του δικαστηρίου για τη διασφάλιση της δυνατότητας επαλήθευσης προς το απομαγνητοφωνημένο ή με άλλες τεχνικές εκτυπωμένο κείμενο και σε ένα κυρωμένο αντίτυπο, το οποίο χρησιμοποιείται για την εργασία της απομαγνητοφώνησης-εκτύπωσης. Άρθρ.4.-1. Η μηχανική εγγραφή (φωνοληψία) κατά τη διαδικασία ενώπιον του ακροατηρίου αποτελεί για τις ανάγκες του άρθρου 257 ΚΠολΔ το σχέδιο των πρακτικών. 2. Το απομαγνητοφωνημένο ή με άλλες τεχνικές εκτυπωμένο κείμενο υπογράφεται από το Δικαστή που διευθύνει τη συζήτηση και από το Γραμματέα, τίθεται στη δικογραφία και συνιστά το κατά την έννοια των άρθρων 256 επ. ΚΠολΔ κείμενο των πρακτικών. Άρθρ.5.-Η ισχύς του παρόντος Διατάγματος αρχίζει από τη δημοσίευσή του στην Εφημερίδα της Κυβερνήσεως. 